**NAVODILA ZA VODENJE EVIDENC ZA INTERVENCIJO SHEME ZA PODNEBJE IN OKOLJE (SOPO):**

Evidence za intervencijo SOPO iz Strateškega načrta skupne kmetijske politike 2023-2027 se delijo na tri razdelke:

* [Razdelek A](https://skp.si/download/enotne-evidence-o-delovnih-opravilih-za-posamezne-intervencije-sn-skp-razdelek-a) je namenjen nosilcem kmetijskih gospodarstev (v nadaljevanju: KMG), ki so poleg intervencije SOPO vključeni še v eno ali več drugih intervencij iz SN 2023-2927: KOPOP, LOPS, HTV, BVR ali EK.
* Evidence v [razdelku B](https://skp.si/download/enotne-evidence-o-delovnih-opravilih-za-posamezne-intervencije-sn-skp-razdelek-b) so namenjene nosilcem KMG, ki so vključeni samo v eno ali več shem intervencije SOPO – po tem pristopu se iste evidence za posamezen GERK vodijo več let.
* V **razdelku C** so objavljene »poenostavljene«« evidence SOPO, ki so pripravljene za vsako shemo posebej na letni ravni ter vključujejo zapis le za nemonitoriabilna delovna opravila. Tako so prilagojene evidence o delovnih opravilih in evidenca o uporabi organskih in mineralnih gnojil. Če je nosilec KMG po pravilih pogojenosti zavezanec za vodenje evidence o gnojenju na celotni kmetiji, se priporoča, da še vedno vodi evidenco o uporabi organskih in mineralnih gnojil iz razdelka B (enotna evidenca za vse sheme, z izjemo INHIBIT). Evidenca o uporabi FFS ostaja nespremenjena in je enaka kot v razdelku B, ker je nosilec KMG v primeru uporabe FFS vedno zavezanec za vodenje evidence o uporabi FFS na celotni kmetiji.

**Nosilec KMG izbere enega od možnih razdelkov vodenja evidenc SOPO (razdelek A, B ali C).**

Evidence SOPO se delijo na tri evidence:

* Evidence o delovnih opravilih
* Evidenco uporabe organskih in mineralnih gnojil ter
* Evidenco uporabe FFS

**Vse evidence se vodijo le za površine, ki so vključene v SOPO sheme.**

1. ***Evidence o delovnih opravilih:***

Evidenco o delovnih opravilih se vodi za **sheme EKST, TRT, NPP, ZEL, KONZ**, **BIORAZTN** in **NPE.** Podatki, ki so potrebni za ugotavljanje upravičenosti do shem so npr. datum spravila košnje, datum vzdrževanja medvrstnega prostora, datum konzervirajoče obdelave površin, datum setve za NPP, uničenje zelenega pokrova brez uporabe FFS za NPP in ZEL itd.

**Opombe:**

1. Z letom 2025 se začne izvajanje nove SOPO sheme INP 8. 12 Neproizvodne površine in elementi. Evidenca o delovnih opravilih se vodi samo ob vključenosti v katero izmed v nadaljevanju naštetih treh kmetijskih praks, ki se izvajajo v okviru sheme: kmetijska praksa praha, kmetijska praksa varovalni pasovi in kmetijska praksa vzdrževanje krajinskih značilnosti.
2. **N**amesto zapisa v evidenco, se delovno opravilo lahko posname z geolocirano fotografijo. Nosilec KMG namesto vodenja delovnega opravila kot zapisa v evidence, delovno opravilo v času izvajanja opravila posname z geolocirano fotografijo in jo shrani. V primeru pregleda na kraju samem, se s fotografijami dokazuje izvedbo delovnega opravila oz. vodenje evidenc. Po zaključku pregleda, še isti dan, nosilec KMG fotografijo pošlje na agencijo preko aplikacije Sopotnik.

*Nosilec KMG lahko tako vodi evidence o delovnih opravilih:*

- v celoti z geolociranimi fotografijami (posname jih za vsa delovna opravila v sklopu posamezne sheme),

- na oba načina – del delovnih opravil posname z geolocirano fotografijo in del vodi kot zapis v evidenci (primer: junija naredi zapis v evidenci, julija vodi evidenco z geolocirano fotografijo) ali

- v celoti le z zapisom v evidenco.

Uporaba geolociranih fotografij ni obvezna, lahko pa nadomesti zapis o delovnem opravilu v evidenci.

1. Vodenje preko geolocirane fotografije pride v poštev le pri vodenju delovnih opravil, ne pa tudi pri vodenju podatkov o uporabi gnojil in FFS.
2. Kadar pri shemi BIORAZTN ob izvajanju kmetijske prakse »ohranjanje medvrstnega prostora«, pride do pojava karantenskih organizmov ali večjega pojava škodljivcev, je treba zapis o delovnem opravilu (košnja, valjanje, mulčenje) obvezno voditi kot zapis v evidenci, saj je treba v evidenci označiti razlog za izvedbo delovnega opravila izven dovoljenih terminov. Pri kmetijski praksi »cvetoči pas« pa je v primeru vodenja delovnega opravila z geolocirano fotografijo treba posneti tudi deklaracijo uporabljenega semena posejane kmetijske rastline oz. mešanice ali pa se vedno vodi zapis v evidenci, kjer nosilec KMG kmetijsko rastlino za cvetoči pas ali mešanico zabeleži v evidenco.
3. ***Evidenca uporabe organskih in mineralnih gnojil:***

Evidenco se vodi za sheme **TRT, NIZI, INHIBIT** in **OGNTN.** Za površine, ki so vključene v omenjene sheme je treba voditi podatke o količini in vrsti organskih in/ali mineralnih gnojil, času gnojenja ter podatke o površini, kjer se gnojila uporabljajo.

**OPOMBE:**

1. Za evidenco **Uporaba organskih in mineralnih gnojil za shemo INHIBIT** (shema dodatki za zmanjšanje emisij amonijaka), velja izjema, in sicer jo mora nosilec KMG poslati na agencijo do 30. novembra tekočega leta. Druge evidence nosilec hrani na KMG. Evidenco uporabe organskih in mineralnih gnojil za shemo INHIBIT je treba voditi le za uporabo mineralnih gnojil na površinah z zahtevkom.
2. Če je nosilec KMG po pravilih pogojenosti zavezanec za vodenje evidence o gnojenju na celotni kmetiji, se priporoča, da še vedno vodi evidenco uporabe organskih in mineralnih gnojil iz razdelka B (enotna evidenca za sheme, z izjemo INHIBIT).
3. ***Evidenca uporabe FFS:***

Evidenca uporabe FFS je zahtevana za shemi **ZEL** in **KONZ**, pri katerih je pogoj upravičenosti vezan na uporabo FFS. Če nosilec KMG z zahtevkom uporablja FFS, je v evidenci treba voditi podatke o količini in vrsti FFS, času uporabe ter površinah, na katerih se FFS uporablja. Ta evidenca ni prilagojena za posamezno shemo SOPO, ker je nosilec KMG, v primeru uporabe FFS, vedno zavezanec za vodenje evidence o uporabi FFS.